
Arcok

A munkám egy festményből, és egy hozzá tartozó animációból áll. Az animált képi folyamat záró képe a festmény. Festés, papír applikációk, és behelyezett szövegek jelennek meg együttesen és variálva. A videóban folyamatosan váltakoznak, egymásból alakulnak át a növényi és az emberi jellegű formák; a fekete, a fehér, és a színek takarása, és meghagyása, építése, és visszabontása. Az építő és romboló, vagy visszatartó elemek dinamikusan váltják egymást. A képi mozgás ritmusa is váltakozik. Az animáció egyfajta arckeresés, arcfejlődés folyamatát mutatja, a festményen ennek a nyoma látszik, továbbá ennek egy állomása.
Analógia látszódik a növényi-, és emberi formák között. Az animációban próbáltam kapcsolatot találni a fizikailag felépülő és mozgásban lévő dolgok, és a gondolatilag vagy érzelmileg felépülő és mozgásban lévő dolgok között. Megkíséreltem nem a kívülről látottat, hanem a belülről felidézhetőt ábrázolni. Próbáltam egyfajta evolúciónak a fázisait láttatni.
A videót megnézve el lehet képzelni, milyen előzmények lehettek, és akármeddig tovább lehet gondolni a folytatást. Kérdés lehet, hogy milyen arcot látunk, vagy esetleg álarcot? Ugyanaz a dolog tér vissza sorozatosan, vagy mindig egy kicsit más jelenik meg? Szerettem volna a variációk ezerféleségéből néha egy, néha több utat kiemelni. Érdekelt, hogy milyen lehetőséget ad a festmény animálása, hogyan bővíthető ki egy kép ezáltal. A kézi alkotás, ennek fotózása, és a számítógépen való összeszerkesztés hogyan működhet egy munkában. Ezek használatával megjeleníthető az időszerűség, a mozgás, az esetlegesség, az ebből adódó bizonytalanság. A fények változása befolyásolta a munkát, számomra megerősítette az időszerűséget.



